## Uredba o sustavu glavne knjige riznice te načinu vođenja jedinstvenog računa riznice

### NN 97/1995 (1.12.1995.), Uredba o sustavu glavne knjige riznice te načinu vođenja jedinstvenog računa riznice

# VLADA REPUBLIKE HRVATSKE

Na temelju članka 39. stavka 2. Zakona o proračunu ("Narodne novine",
broj 92/94), Vlada Republike Hrvatske je na sjednici održanoj 23. studenoga
1995. godine donijela

## UREDBU

### O SUSTAVU GLAVNE KNJIGE RIZNICE TE NAČINU VOĐENJA JEDINSTVENOG RAČUNA RIZNICE

I. OPĆE ODREDBE

Članak 1.

(1) Uredbom o sustavu glavne knjige riznice te načinu vođenja jedinstvenog
računa riznice (u daljnjem tekstu: Uredba) uređuje se sustav glavne knjige
riznice, prikupljanje i naplata javnog novca, kontrola i upravljanje javnim
izdacima, funkcioniranje jedinstvenog računa riznice, službeni dokumenti,
kaznene odredbe te prijelazne i završne odredbe.

(2) Uredba je osnova za sustavno i informatičko rješavanje poslova riznice,
napose upravljanje javnim novcem i javnim dugom, te poslova u svezi s pripremom
i izvršavanjem državnoga proračuna i podsustavima djelatnosti riznice.

(3) Uredbom se također propisuje postupak odgovornih osoba pri uplati
svih prihoda i primitaka državnog proračuna na jedinstveni račun riznice.

(4) Uredbom se propisuje u kojim će slučajevima ministar financija,
na temelju zakona, pravilnikom, naredbom, naputkom ili sličnim propisom
podrobnije propisati sadržaj pojedine odredbe iz ove Uredbe u skladu sa
Zakonom o proračunu.

Članak 2.

(1) U smislu ove Uredbe, izrazi koji se koriste imaju sljedeća značenja:

a) riznica je, prema Zakonu o proračunu organizacijska jedinica Ministarstva
financija, u kojoj se, u skladu sa zakonom, ovom Uredbom i drugim propisima,
obavljaju poslovi koji se odnose na državni proračun, napose planiranje
i izvršavanje državnog proračuna, nadzor državnog proračuna, upravljanje
novcem, te državno računovodstvo;

b) sustav glavne knjige riznice čini sustavna evidencija transakcija
i poslovnih događaja prihoda, primitaka, izdataka, i drugih plaćanja te
stanja imovine, obveza i izvora vlasništva što su u svezi s državnim proračunom
nastali tijekom fiskalne godine odnosno do određenog datuma, koji pruža
informacije o transakcijama i poslovnim događajima na razini funkcionalne
klasifikacije i na razini ekonomske klasifikacije, u skladu s propisanim
računskim planom. Taj sustav sadrži dvije zasebne cjeline. Glavnu knjigu
I., koja obuhvaća samo transakcije i poslovne događaje vezane za prihode
i izdatke i Glavnu knjigu II., koja obuhvaća stanja i promjene imovine,
obveza i izvora vlasništva. Glavna knjiga riznice zajedno s jedinstvenim
računom riznice osnova je sustava upravljanja javnim izdacima;

c) jedinstveni račun riznice je jedan ili više bankovnih računa što
služi za primanje, čuvanje, plaćanje i prijenos svih prihoda, primitaka,
izdataka i drugih plaćanja državnog proračuna, koji ministar financija
u skladu sa zakonom, otvara kod Narodne banke Hrvatske. Jedinstveni račun
riznice obuhvaća i devizni račun riznice odnosno državnog proračuna. Jedinstveni
račun riznice može imati više podračuna;

d) funkcionalna klasifikacija je razvrstavanje prihoda i izdataka te
imovine i obveza prema funkciji odnosno djelatnostima u skladu s državnim
proračunom, to jest razvrstavanje prihoda i izdataka na razini nadležnog
ministarstva i agencije;

e) ekonomska klasifikacija je razvrstavanje prihoda i izdataka te imovine
i obveza prema ekonomskoj podjeli transakcija i poslovnih događaja, u skladu
s propisanim računskim planom proračuna;

f) javni novac označuje prihode, primitke, dobivene zajmove i drugi
novac državnog proračuna, koji obvezno dolazi na jedinstveni račun riznice.
Odgovornost za njegovo prikupljanje na jedinstveni račun riznice imaju
osobe odgovorne za prikupljanje i naplatu javnoga novca;

g) osoba odgovorna za prikupljanje i naplatu javnoga novca je osoba
koju odredi ministar financija da za račun riznice prikuplja i naplaćuje
novac što pripada državnom proračunu. Odrediti osobu odgovornu za prikupljanje
i naplatu javnoga novca znači da ministar financija dio svojih prava i
odgovornosti prenosi na neku osobu u nadležnom ministarstvu, koje je povezano
s prikupljanjem i naplatom javnoga novca;

h) osoba odgovorna za podnošenje zahtjeva trošenja javnoga novca je
odgovorni dužnosnik nadležnog ministarstva ili osoba na koju je prenesena
ovlast podnošenja zahtjeva uz uvjete iz ove Uredbe;

i) kontrolor isplata je osoba odgovorna za kontrolu zahtjeva isplata
koju određuje ministar financija na prijedlog odgovornog dužnosnika nadležnog
ministarstva, da u njegovo ime odobri prijedlog odnosno zahtjev za isplatu,
ako je u skladu s proračunom i/ili financijskim planom te postupkom određenim
ovom Uredbom. Odrediti osobu odgovornu za kontrolu isplata znači da ministar
financija dio svojih prava i odgovornosti prenosi na neku osobu u nadležnom
ministarstvu koje je povezano s trošenjem javnog novca:

j) ovjerovitelj Isplata je osoba odgovorna za ovjeravanje zahtjeva trošenja
javnog novca, koju određuje ministar financija na prijedlog odgovornog
dužnosnika nadležnog ministarstva, da u njegovo ime ovjerava trošenje javnoga
novca za namjene utvrđene državnim proračunom, zakonom ili propisom, i
to učinkovito i djelotvorno. Odrediti osobu za ovjeravanje isplata znači
da ministar fnancija dio svojih prava i odgovornosti prenosi na neku osobu
u nadležnom ministarstvu koje je povezano s trošenjem javnog novca;

k) odgovorni dužnosnik nadležnog ministarstva je čelnik nadležnog ministarstva
ili osoba na koju je ta ovlast prenesena uz uvjete predviđene zakonom odnosno
ovom Uredbom;

l) osobe odgovorne za računovodstvenu kontrolu jesu osobe navedene pod
točkama h), i) i j) ove Uredbe ili druge osobe na koje ministar financija
prenese pravo koje ima prema zakonu i ovoj Uredbi;

m) nadležno ministarstvo je tijelo državne uprave ili drugo tijelo državne
vlasti koje je u državnom proračunu, radi funkcionalne klasifikacije prihoda
i izdataka označeno kao "razdjel";

n) agencija je funkcionalna klasifikacija prihoda i izdataka označena
kao "glava" u državnom proračunu, a predstavlja zbroj odgovarajućih
iznosa proračunskih korisnika koji pripadaju toj agenciji;

o) proračunski korisnik je jedinica kojoj su u državnom proračunu, u
skladu s Pravilnikom o računovodstvu i računskim planom proračuna ("Narodne
novine", broj 98/94), planirane plaće i/ili drugi izdaci, što se u
državnom proračunu iskazuje u nekoj agenciji nadležnog ministarstva. Ako
nadležno ministarstvo ili drugo tijelo državne uprave u državnom proračunu
pri funkcionalnoj klasifikaciji nema agencije, tada ono ima i ulogu proračunskog
korisnika.

II. SUSTAV GLAVNE KNJIGE RIZNICE

Članak 3.

(1) Sustav glavne knjige riznice zasniva se na temeljnoj računovodstvenoj
pretpostavci novčanog iskazivanja transakcija i poslovnih događaja odnosno
gotovinskom računovodstvenom načelu.

(2) Sustav glavne knjige riznice osigurava evidenciju transakcija i
poslovnih događaja odnosno prihoda i izdataka te stanja i promjena imovine,
obveza i izvora vlasništva na razini funkcionalne klasifikacije i prema
ekonomskoj klasifikaciji.

(3) Sustavom glavne knjige riznice upravlja Ministarstvo financija,
dok ga informatički podržava i vodi Zavod za platni promet.

(4) Prava, obveze i odgovornosti Zavoda za platni promet, iz stavka
3. ovoga članka, uređuju se ugovornim odnosom izmedu Ministarstva financija
i Zavoda za platni promet.

Članak 4.

(1) Nadležno ministarstvo obvezno je voditi glavnu knjigu za sve transakcije
i događaje koji se odnose na to nadležno ministarstvo.

(2) Transakcije i događaji u glavnoj knjizi nadležnog ministarstva moraju
biti sukladni sadržaju i iznosu transakcija i događaja sustava glavne knjige
riznice.

(3) Ako je nadležnom ministarstvu, prema pravilniku iz članka 54. slavka
2. u svezi sa člankom 9. stavkom 2. Zakona o proračunu, dopušteno ostvarivanje
prihoda proračunskog korisnika, iznosi transakcija i poslovnih događaja
evidentiranih u glavnoj knjizi prema stavku 1. odnosno stavku 2. ovoga
članka mogu se razlikovati.

(4) Nadležno ministarstvo odnosno drugi proračunski korisnik iz stavka
3. ovoga članka obvezan je u financijskim izvještajima pružiti podatke
iz obje glavne knjige i obrazložiti razlike.

Članak 5.

(1) Proračunski korisnik obvezan je voditi glavnu knjigu za sve transakcije
i poslovne događaje odnosno imovinu i obveze koje se na njega odnose.

(2) Transakcije i poslovni događaji u glavnoj knjizi proračunskog korisnika
moraju biti sukladni sadržaju i iznosu transakcija i poslovnih događaja
sustava glavne knjige riznice, osim onih koji nisu u svezi s državnim proračunom.

(3) Proračunski korisnik ne mora voditi vlastitu glavnu knjigu ako se
financira samo iz državnog proračuna i ako podatke o svim transakcijama
i poslovnim događajima koji se odnose na tu jedinicu može dobiti iz glavne
knjige nadležnog ministarstva.

Članak 6.

(1) Proračunski korisnik, ako koristi mogućnost iz članka 5 stavka 3.
ove Uredbe, mora prethodno dobiti pisanu suglasnost čelnika nadležnog ministarstva,
iz koje se vidi da će sve potrebne informacije moći dobiti iz sustava glavne
knjige nadležnog ministarstva.

(2) U slučaju iz stavka 1. ovoga članka, proračunski korisnik odluku
s pisanom suglasnosti dostavlja Ministarstvu financija.

Članak 7.

(1) Sustav glavne knjige riznice osigurava vođenje transakcija i poslovnih
događaja koji se odnose na prihode i izdatke, prema propisima kojima se
uređuje računovodstvo proračuna.

(2) Transakcije i poslovni događaji koji se odnose na stanje i promjene
imovine, obveza i izvora vlasništva uređuje se posebnom uredbom.

(3) Transakcije i poslovni događaji navedeni u stavku 1. ovoga članka
evidentiraju se u Glavnoj knjizi I.; a transakcije i događaji navedeni
u stavku 2. ovoga članka evidentiraju se u Glavnoj knjizi II.

(4) Ovom se Uredbom uređuje sustav Glavne knjige I.

III. PRIKUPLJANJE I NAPLATA JAVNOGA NOVCA

Članak 8.

(1) Sav prikupljeni i naplaćeni javni novac, koji pripada državnom proračunu,
obvezno se uplaćuje na jedinstveni račun riznice.

(2) Javni novac iz stavka 1. ovoga članka prikuplja se i naplaćuje na
način i u skladu sa zakonom, ovom Uredbom i drugim propisima koji uređuju
to područje.

Članak 9.

(1) Osobe odgovorne za prikupljanje i naplatu javnoga novca obvezne
su uplaćivati javni novac na jedinstveni račun riznice.

(2) Ministar financija odredit će osobe odgovorne za prikupljanje i
naplatu javnog novca te njegovu uplatu na jedinstveni račun riznice na
učinkovit i djelotvoran način odnosno druge potankosti u svezi s time,
na temelju ovlasti iz članka 54. stavka 2. Zakona o proračunu.

IV. KONTROLA I UPRAVLJANJE JAVNIM IZDACIMA

Članak 10.

(1) Uz trošenje javnoga novca, utvrđenog državnim proračunom, obvezno
se provodi financijska kontrola, računovodstvena kontrola i revizija, u
skladu sa zakonom i ovom Uredbom.

(2) Financijska kontrola iz stavka 1. ovoga članka poseban je postupak
kontrole i odobrenja prijedloga odnosno zahtjeva koji se odnosi na potrošnju
javnoga novca prije nego što je obveza preuzeta ili izvršena.

(3) Računovodstvena kontrola iz stavka 1. ovoga članka obuhvaća ovjeravanje
zahtjeva za plaćanje.

(4) Revizija je poseban postupak kontrole koja se provodi nakon obavljene
isplate, na temelju zakona kojim je uređena državna revizija.

FINANCIJSKA KONTROLA

Članak 11.

(1) Postupak financijske kontrole obuhvaća kontrolu tekućih obveza i
kontrolu budućih obveza.

(2) Tekuće obveze jesu one obveze državnog proračuna koje se izvršavaju
odnosno isplaćuju iz odobrenih iznosa državnog proračuna u tekućoj fiskalnoj
godini.

(3) Buduće obveze jesu one obveze koje će u državnom proračunu biti
utvrđene sljedeće ili narednim fiskalnim godinama.

(4) Buduće obveze iz slavka 3. ovoga članka odnose se samo na kapitalne
izdatke.

(5) Buduće obveze iz stavka 3. ovoga članka utvrđuju se u državnom proračunu
tekuće fiskalne godine, koji sadrži podatke za naredne dvije fiskalne godine.

Članak 12.

(1) Prilikom financijske kontrole tekućih obveza ovlaštena osoba potvrđuje
isplatu uz sljedeće uvjete:

a) da je postupak odnosno zahtjev za trošenjem javnog novca podnio odgovorni
dužnosnik nadležnog ministarstva odnosno osoba odgovorna za trošenje javnog
novca ako se radi o kapitalnom izdatku iskazanom u državnom proračunu prethodne
fiskalne godine kao buduća obveza;

b) da je izdatak odnosno drugo plaćanje u skladu s namjenom predviđenom
državnim proračunom;

c) da je novac za tu namjenu predviđen u državnom proračunu;

d) da je ostalo dovoljno neutrošenoga novca za tu namjenu u okviru tromjesečno
planiranog državnog proračuna;

e) da odobreni ili zahtijevani iznos neće prekoračiti planirani tromjesečni
iznos odnosno godišnji iznos državnog proračuna.

Članak 13.

(1) Buduće obveze iz članka 11. stavka 3. ove Uredbe mogu se utvrđivati
odnosno ugovarati ili na drugi način preuzimati samo uz odobrenje Sabora
Republike Hrvatske (u daljnjem tekstu : Sabor), odluku Vlade Republike
Hrvatske (u daljnjem tekstu: Vlada) ili uz pisanu suglasnost ministra financija,
ako je takvu ovlast ministar financija dobio od Sabora odnosno od Vlade
i po postupku utvrđenom ovom Uredbom.

(2) Ministar financija može, prema uvjetima iz stavka 1. ovoga članka,
sukladno stajalištima Vlade, utvrditi ograničenja glede preuzimanja budućih
obveza iz članka 11. stavka 3. ove Uredbe.

Članak 14.

(1) Buduće obveze iz članka 11. stavka 3. ove Uredbe potpadaju pod postupak
podnošenja zahtjeva za trošenje javnog novca iz ove Uredbe, a rješavaju
se tako da se prijedlog odnosno zahtjev podnosi ministru financija.

(2) Zahtjev iz stavka 1. ovoga članka mora sadržavati: a) poziciju kapitalnog
proračuna odnosno računskog plana koja se predlaže za kapitalni izdatak
u narednom razdoblju:

b) podroban opis namjene izdatka odnosno zahtjeva;

c) odobrenje Sabora ili Vlade ako već postoji odluka o preuzimanju obveza
i

d) proračunske godine s iznosima za koje se moraju planirati kapitalni
izdaci.

(3) Pravo podnošenja zahtjeva u smislu stavka 1. ovoga članka, ima odgovorni
dužnosnik nadležnog ministarstva za cjelokupno područje funkcionalne klasifikacije
za koje je nadležan, što obuhvaća agencije i proračunske korisnike.

Članak 15.

(1) Buduće obveze koje su Sabor ili Vlada preuzeli prije stupanja na
snagu ove Uredbe ne moraju se provoditi prema postupku iz članka 14. ove
Uredbe.

(2) Odgovorni dužnosnik nadležnog ministarstva u čiju nadležnost spada
buduća obveza iz stavka 1. ovoga članka, odgovoran je da se buduće obveze
uključe u postupak donošenja državnog proračuna.

(3) Odgovorni dužnosnik nadležnog ministarstva odnosno osoba na koju
je ovlast prenesena, obvezan je voditi posebnu evidenciju budućih obveza.

(4) Ministarstvo financija organizira jedinstveni registar kapitalnih
izdataka i budućih obveza.

(5) Ministar financija propisat će način i postupak vođenja jedinstvenog
registra budućih obveza i kapitalnih izdataka, na temelju ovlasti iz članka
54. stavka 2. Zakona o proračunu.

2. PODNOŠENJE ZAHTJEVA ZA TROŠENJE JAVNOG NOVCA

Članak 16.

(1) Podnošenje zahtjeva za trošenje javnoga novca, kao buduće obveze,
prema članku 11. stavku 3. ove Uredbe, pravo je i odgovornost odgovornog
dužnosnika nadležnog ministarstva.

(2) Ako pojedinačni zahtjev za buduću obvezu iz stavka 1. ovoga članka
ne prelazi iznos od 100.000 kuna, odgovorni dužnosnik nadležnog ministarstva
pravo iz stavka 1. ovoga članka može prenijeti na osobu odgovornu za podnošenje
zahtjeva za trošenje javnoga novca, koji naknadno mora odobriti odgovorni
dužnosnik nadležnog ministarstva.

Članak 17.

(1) Odgovorni dužnosnik nadležnog ministarstva odnosno osoba odgovorna
za podnošenje zahtjeva iz članka 16. stavka 2. ove Uredbe, prilikom podnošenja
zahtjeva za trošenjem javnog novca, po potrebi može Ministarstvu financija
pružiti pisano obrazloženje da :

a) zahtjev je u skladu s državnim proračunom, zakonom i drugim mjerodavnim
propisima i

b) kapitalni izdaci, koji se predviđaju u sljedećem ili u narednim državnim
proračunima, doprinijet će ukupnom gospodarskom rastu ili razvoju.

(2) Pored osnovnih uvjeta iz stavka 1. ovoga članka ministar financija
može propisati i dodatne uvjete.

Članak 18.

(1) Odgovorni dužnosnik nadležnog ministarstva odnosno osoba odgovorna
za podnošenje zahtjeva za trošenje javnoga novca obvezna je čuvati svaki
zahtjev za trošenje javnoga novca iz članka 17. ove Uredbe.

(2) U zahtjevu za trošenje javnoga novca mora biti : a) podrobno opisan
kapitalni izdatak odnosno vrste robe ili usluga koje se namjeravaju pribaviti
i koristi koje se od njih očekuju ;

b) određena pozicija državnoga proračuna i račun računskoga plana gdje
se iznosi trebaju planirati i gdje će se izdaci teretiti;

c) pruženo uvjerenje da predloženi kapitalni izdatak nije predviđen
u drugom nadležnom ministarstvu;

d) pružiti suglasnost drugoga nadležnog ministarstva ako se zahtjev
podnosi za više nadležnih ministarstava;

e) potpis odgovornog dužnosnika nadležnog ministarstva odnosno osobe
odgovorne za podnošenje zahtjeva za trošenje javnoga novca i

f) vidljivo da je zahtjev upisan u jedinstvenomu registru iz članka
15. stavka 4. ove Uredbe.

(3) Postupak iz stavka 2. ovoga članka mora biti u skladu sa zakonom
odnosno propisom kojim se uređuje nabava robe odnosno usluga.

(4) Ministar financija propisat će postupak podnošenja zahtjeva za trošenje
javnoga novca i uz to obrasce kao obveznu dokumentaciju na temelju ovlasti
iz članka 54. stavka 2. Zakona o proračunu.

3. KONTROLA ZAHTJEVA ZA ISPLATOM

Članak 19.

(1) Ministar financija, sukladno Zakonu o proračunu i ovoj Uredbi, odgovoran
je za čuvanje javnoga novca i njegovo racionalno trošenje prema namjenama
koje je utvrdio Sabor u državnom proračunu.

(2) Pravo i odgovornost iz stavka 1. ovoga članka ministar financija
može prenijeli na kontrolora isplata koji je odgovoran i za kontrolu zahtjeva
za trošenje javnoga novca.

Članak 20.

(1) Kontrolor isplata obavlja sljedeće kontrole:

a) kontrolu namjene,

b) kontrolu tekućih obveza i

c) kontrolu raspoloživosti javnoga novca.

Članak 21.

(1) U postupku kontrole namjene, kontrolor isplata provjerava je li
opis robe ili usuluga što se namjeravaju nabaviti ili očekivana korist
što se očekuje steći u skladu s namjenama iz državnog proračuna odnosno
namjenama koje je utvrdio Sabor ili Vlada.

(2) Kontrolu namjene kontrolor isplata obavlja usporedbom opisa robe
i usluga ili očekivane koristi s iznosima utvrđenim u državnomu proračunu.

(3) Ako zahtjev za trošenje javnoga novca nije u skladu s namjenama
iz državnog proračuna odnosno namjenama koje je utvrdio Sabor ili Vlada,
kontrolor isplata ne smije odobriti zahtjev za trošenje javnoga novca.

Članak 22.

(1) Kontrolor isplata obavlja kontrolu tekućih obveza tako da provjeri
jesu li zahtjevi za plaćanjem, zajedno s ranije odobrenim zahtjevima koji
još nisu podmireni, u okviru iznosa za planirano tromjesečje odnosno iznosa
državnog proračuna koje je utvrdio Sabor.

(2) Kontrolor isplata obavlja kontrolu tekućih obveza na način utvrđen
stavkom 1. ovoga članka na razini osnovnog računa računskog plana proračuna
odnosno na svakoj poziciji državnog proračuna.

(3) Kontrolor isplata, pored kontrole tekućih obveza u skladu sa stavcima
1. i 2. ovoga članka, kontrolira:

a) je li Sabor prihvatio uravnoteženje proračuna odnosno promjenu utvrđenog
iznosa u državnom proračunu;

b) postoji li posebna odluka Vlade u svezi sa svakim izdatkom;

c) je li korištena mogućnost umanjenja stavke od 5 % na račun druge
stavke;

d) je li korištena mogućnost plaćanja putem rezervi za te namjene.

(4) Kontrolor isplata odobrava zahtjev za trošenje javnoga novca ako
su ispunjeni uvjeti iz stavaka 1. i 2. odnosno ako su obavljene provjere
iz stavka 3. ovoga članka.

(5) Kontrolor isplata odobrava zahtjeve za trošenje javnoga novca u
pisanom obliku, prema dokumentaciji odnosno obrascima koje propisuje ministar
financija.

Članak 23.

(1) Kontrola raspoloživosti javnoga novca obuhvaća kontrolu mogu li
se izdaci odnosno obveze podmiriti iz raspoloživog javnoga novca naplaćenog
i uprihodovanog kao prihod odnosno primitak državnog proračuna.

(2) Kontrolor isplata obvezan je provjeriti stvarnu raspoloživost javnoga
novca za nadležno ministarstvo odnosno agenciju na temelju službene obavijesti
od osobe odgovorne za izvršavanje plaćanja državnog proračuna ili u izravnom
kontaktu s tom osobom.

Članak 24.

(1) Kontrolor isplata, na temelju prava i obveza iz ove Uredbe, odobrava
zahtjev za plaćanjem:

a) nakon obavljenih kontrola propisanih ovom Uredbom i pravilnikom što
ga je propisao ministar financija i pošto se uvjeri :

- da će se novac trošiti za namjene koje su u skladu s državnim proračunom
fiskalne godine koje je utvrdio Sabor i

- da je novac raspoloživ ili će biti raspoloživ u skladu sa zakonima
i propisima koji uređuju to područje i to kod svake pojedinačne isplate;

b) ako osoba koju odredi ministar fnancija kao ovjerovitelja isplata,
na način određen ovom Uredbom ili propisom ministra financija, već nije
odobrio trošenje javnoga novca i

c) ako su zahtjevi koji se odnose na odobravanje isplata u skladu sa
zahtjevom ili propisom koji je donio ministar financija.

(2) Kontrolor isplata vodi odgovarajuću evidenciju, koja poglavito sadrži:

a) pozicije odobrene državnim proračunom, razvrstane na tromjesečne
planove, za koje je novac raspoloživ ili će biti raspoloživ i za koje obavlja
kontrolu i to:

- zahtjeve za potrošnju javnoga novca i

- stvarne isplate zahtjeva,

b) iznose koje je ovlašten odobriti odnosno kontrole tekućih obveza,
prema svakoj poziciji i

c) sve zahtjeve koji su već bili odobreni, i to za svaku poziciju zasebno.

(3) Ministar financija odredit će kontrolora isplata i propisati prava
i uloge odobravanja zahtjeva za trošenje javnoga novca, na temelju ovlasti
iz ove Uredbe i članka 54. stavka 2. Zakona o proračunu.

(4) Ako to okolnosti nameću odnosno ako ima mnogo transakcija i poslovnih
događaja, ministar financija može u skladu s ovom Uredbom odrediti više
kontrolora isplata u okviru jednoga nadležnog ministarstva.

(5) U slučajevima iz stavka 3. ovoga članka, ministar financija može
odrediti i glavnog kontrolora isplata unutar nadležnog ministarstva.

(6) Propis iz stavka 3. ovoga članka može sadržavati i propisanu dokumentaciju
odnosno propisane obrasce odobravanja zahtjeva za trošenje javnoga novca.

4. RAČUNOVODSTVENA KONTROLA

Članak 25.

(1) Računovodstvena kontrola, sukladno ovoj Uredbi i provedbenim propisima,
obuhvaća ovjeravanje da bi se isplata mogla izvršiti.

(2) Da bi se mogla provesti računovodstvena kontrola odnosno odobriti
isplata, prema stavku 1. ovoga članka, obvezno se poduzimaju sljedeće mjere
i postupci:

a) provjera valjanosti postojanja obveze;

b) provjera je li mjerodavna osoba u pisanom obliku potvrdila da je
usluga obavljena odnosno da je roba isporučena kao što je naručena i kao
što je očekivano;

c) provjera valjanosti fakture kojom se zahtijeva plaćanje i specificiranje
da je usluga korektno obavljena te da je prikladna kao osnova za plaćanje;

d) provjera je li vjerovnik ispravno identificiran i

e) provjera je li kontrolor isplata odobrio isplatu odnosno jesu li
novčana sredstva ili ekvivalenti novca raspoloživi da se podmiri obveza
u smislu postoje li ograničenja tekućih obveza i ograničenja raspoloživosti
novca.

Članak 26.

(1) Ovjerovitelj isplata dužan je provjeriti valjanost postojanja obveze,
a u smislu odredbi članka 25. stavka 2. točke b) ove Uredbe, prije ovjeravanja
zahtjeva za isplatom provjeriti je li osoba odgovorna za kontrolu isplata
odobrila zahtjev za trošenje javnoga novca i je li eventualno faktura već
plaćena.

(2) Nakon provjera iz stavka 1. ovog članka ili i drugih postupaka određenih
ovom Uredbom ili prijenosa ovlasti ministra financija, ovjerovitelj isplata
ovjerava isplatu odnosno potpisuje zahtjev za isplatom.

Članak 27.

(1) Ovjerovitelj isplata obavlja provjeru je li mjerodavna osoba potvrdila
primitak robe odnosno usluge sukladno članku 25. stavku 2. točki b) ove
Uredbe i odnosi li se ispostavljena faktura na isporučenu robu ili pruženu
uslugu.

(2) Bez provjere prema stavku 1. ovoga članka osoba odgovorna za ovjeravanje
zahtjeva ne smije ovjeriti odnosno potpisati zahtjev za isplatu.

Članak 28.

Ministar financija pri određivanju ovjerovitelja isplata može za neko
nadležno ministarstvo odrediti istu osobu za ovjerovitelja isplata i kontrolora
isplata.

Članak 29.

(1) Pored uvjeta navedenih u člancima 25., 26. i 27. ove Uredbe, ovjerovitelj
isplata ovjerit će zahtjev za isplatu nakon provjere:

a) je li odgovorni dužnosnik nadležnog ministarstva odnosno osoba odgovorna
za podnošenje zahtjeva za trošenje javnog novca podnijela zahtjev za trošenje
javnog novca ako se radi o budućim obvezama iz državnog proračuna prethodne
fiskalne godine;

b) je li mjerodavna osoba potvrdila da je roba ili usluga primljena
u kakvoći i količini navedenoj u narudžbi ili ugovoru;

c) je li faktura ispravno i prikladno uvedena u knjigu ulaznih faktura;

d) je li vjerovnik ispravno identificiran i

e) je li plaćanje za istu robu odnosno uslugu već izvršeno.

(2) Ministar financija odredit će ovjerovitelje isplata i propisati
postupak ovjeravanja, u skladu s ovom Uredbom i na temelju ovlasti iz članka
54. stavka 2. Zakona o proračunu.

(3) Ovjerovitelje isplata iz stavka 3. ovoga članka određuje ministar
financija u svakom nadležnom ministarstvu.

5. REVIZIJA

Članak 30.

(1) Revizija se obavlja nakon izvršenih plaćanja.

(2) Revizija se obavlja na način i prema postupcima utvrđenim zakonom
kojim se uređuje državna revizija.

(3) Obvezuju se odgovorni dužnosnici nadležnih ministarstava da u roku
od 60 dana od stupanja na snagu ove Uredbe organiziraju internu reviziju
i imenuju interne revizore.

(4) Prava i odgovornosti internih revizora iz stavka 3. ovoga članka
moraju biti u skladu s pravima i obvezama iz zakona kojim se uređuje državna
revizija odnosno u skladu s revizijskim standardima INTOSAI.

(5) Interni revizor ne može sastaviti i potpisati mišljenje o reviziji
financijskih izvještaja.

(6) Uvjeti za imenovanje internog revizora, u pogledu kvalifikacije,
jesu isti koji vrijede za vanjskog revizora.

(7) Ovlašćuje se ministar financija da, pri izvršenju obveza iz stavka
3. ovoga članka, internim revizorima odredi odgovarajuću ulogu u financijskoj
i računovodstvenoj kontroli iz ove Uredbe.

V. FUNKCIONIRANJE JEDINSTVENOG RAČUNA RIZNICE

Članak 31.

(1) Svaki iznos prihoda i primitaka i drugih iznosa koji pripadaju državnom
proračunu, sukladno zakonu kojim se uređuje proračun, mora se uplatiti
na jedinstveni račun riznice otvoren kod Narodne banke Hrvatske.

(2) Ni jedan se izdatak ni drugo plaćanje i drugi iznos ne smije isplatiti
s jedinstvenog računa riznice ako prethodno nisu ispunjeni uvjeti i postupci
predviđeni zakonom, ovom Uredbom i provedbenim propisima.

(3) Ministar financija propisat će način i postupak poslovanja preko
jedinstvenog računa riznice, na temelju ovlasti iz članka 54. stavka 2.
Zakona o proračunu.

Članak 32.

(1) Pravo raspolaganja javnim novcem na jedinstvenom računu riznice,
koji je otvoren kod Narodne banke Hrvatske, ima ministar financija.

(2) Ministar fnancija može, pisanim aktom, djelomice ili u cijelosti
ovlast iz stavka 1. ovoga članka prenijeti na jednog ili više odgovornih
osoba riznice.

(3) Kontrolor isplata i ovjerovitelj isplata nemaju pravo raspolaganja
javnim novcem na jedinstvenom računu riznice.

VI. SLUŽBENI DOKUMENTI

Članak 33.

(1) Za funkcioniranje jedinstvenog računa riznice koriste se službeni
dokumenti odnosno propisani obrasci.

(2) Ministar financija, na temelju ovlasti iz članka 54. stavka 2. Zakona
o proračunu, propisat će službene dokumente odnosno obcasce koji se odnose
na podnošenje zahtjeva za trošenje javnoga novca te na financijsku i računovodstvenu
kontrolu sukladno ovoj Uredbi.

(3) Ministar financija, na temelju ovlasti iz članka 54. stavka 2. Zakona
o proračunu, propisat će poseban obrazac za plaćanja s jedinstvenog računa
riznice.

(4) Zavod za platni promet može za potrebe riznice voditi i ažurirati
registar svih proračunskih korisnika, u skladu s ugovorom iz članka 3.
ove Uredbe.

VII. KAZNENE ODREDBE

Članak 34.

Novčanom kaznom za prekršaj u iznosu od 1.000 do 5.000 kuna kaznit će
se:

a) osoba koja rukovodi Zavodom za platni promet ako podatke Glavne knjige
riznice prema članku 3. stavku 3. ove Uredbe ne vodi pravodobno i točno
i ako ne vodi i ne ažurira registar proračunskih korisnika prema članku
33. stavku 5. ove Uredbe;

b) osoba odgovorna za glavnu knjigu nadležnog ministarstva ako ne vodi
glavnu knjigu ili ako podaci nisu isti kao u sustavu glavne knjige riznice,
sukladno članku 4. stavcima 1. i 2. ove Uredbe ;

c) odgovorna osoba za prikupljanje i naplatu javnog novca, ako se ne
pridržava odredaba članaka 8. i 9. ove Uredbe;

d) osoba ođgovorna za podnošenje zahtjeva za trošenje javnoga novca
ako se ne pridržava odredaba članaka od 16. do 18. ove Uredbe;

e) kontrolor isplata ako se ne pridržava odredaba članaka od 19. do
24. ove Uredbe;

f) ovjerovitelj isplata ako se ne pridržava odredaba članaka od 25.
do 29. ove Uredbe.

VIII. PRIJELAZNE I ZAVRŠNE ODREDBE

Članak 35.

(1) Stupanjem na snagu ove Uredbe prestaju se primjenjivati odredbe
provedbenih propisa koji su u suprotnosti s ovom Uredbom.

(2) Ovlaštenja koja ministar financija u skladu s ovom Uredbom prenese
na kontrolora isplata i na ovjerovitelja isplata

istječu na kraju fiskalne godine i mogu se obnoviti za narednu fiskalnu
godinu.

Članak 36.

Zadužuje se ministar financija da najkasnije u roku od 30 dana od stupanja
na snagu ove Uredbe za svako nadležno ministarstvo donese program o postupnoj
primjeni odredaba ove Uredbe koje se odnose na glavnu knjigu riznice i
jedinstveni račun riznice.

Članak 37.

Ova Uredba stupa na snagu osmog dana nakon objave u "Narodnim novinama",
a primjenjuje se od 1. siječnja 1996. godine.

Klasa: 400-06/95-02/02

Urbroj : 5030116-95-2

Zagreb, 23. studenoga 1995.

Predsjednik

**mr. Zlatko Mateša**, v.r.

Uredba, NN 97/1995-1594
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)